## Pravilnik o izmjenama Pravilnika o visini naknade i oslobođenjima od plaćanja naknade za troškove postupka priznavanja inozemnih visokoškolskih kvalifikacija i razdoblja studija

### NN 10/2008 (23.1.2008.), Pravilnik o izmjenama Pravilnika o visini naknade i oslobođenjima od plaćanja naknade za troškove postupka priznavanja inozemnih visokoškolskih kvalifikacija i razdoblja studija

# MINISTARSTVO ZNANOSTI, OBRAZOVANJA I ŠPORTA

**307**

Na temelju članka 18. Zakona o priznavanju inozemnih obrazovnih kvalifikacija
(»Narodne novine«, br. 158/03 i 138/06), ministar znanosti, obrazovanja i športa
donosi

## PRAVILNIK

### O IZMJENAMA PRAVILNIKA O VISINI NAKNADE I OSLOBOĐENJIMA OD PLAĆANJA NAKNADE ZA TROŠKOVE POSTUPKA PRIZNAVANJA INOZEMNIH VISOKOŠKOLSKIH KVALIFIKACIJA I RAZDOBLJA STUDIJA

Članak 1.

U Pravilniku o visini naknade i oslobođenjima od plaćanja nak­nade za troškove
postupka priznavanja inozemnih visokoškolskih kvalifikacija i razdoblja studija
(»Narodne novine«, br. 60/05) članak 2. mijenja se i glasi:
»Visina naknade za troškove postupka akademskog i stručnog priznavanja inozemne
visokoškolske kvalifikacije o završenom preddiplomskom, diplomskom i
poslijediplomskom sveučilišnom i struč­nom studiju iznosi 400,00 kn (slovima:
četiri stotine kuna).
Naknada za troškove postupka stručnog priznavanja uplaćuje se na žiroračun
Agencije za znanost i visoko obrazovanje (u daljnjem tekstu: Agencija), a
naknada za troškove postupka akademskog priznavanja uplaćuje se na žiroračun
visokog učilišta u Republici Hrvatskoj na kojem je podnesen zahtjev za
priznavanje.«

Članak 2.

Članak 3. mijenja se i glasi:
»Visina naknade za troškove postupka priznavanja razdoblja studija, odnosno ECTS
bodova, koji provodi visoko učilište iznosi 200,00 kn (slovima: dvije stotine
kuna), a uplaćuje se na žiroračun visokog učilišta u Republici Hrvatskoj na
kojem je podnesen zahtjev za priznavanje.«

Članak 3.

U članku 4. riječi »koji učine vjerojatnim pravni interes za priznavanje
inozemne obrazovne kvalifikacije, odnosno za priznavanje razdoblja studija,«
brišu se.

Članak 4.

Članak 5. mijenja se i glasi:
»Ako Nacionalni ENIC/NARIC ured zaprimi zahtjev za stručno priznavanje inozemne
visokoškolske kvalifikacije ili ako visoko učiliš­te u Republici Hrvatskoj
zaprimi zahtjev za akademsko priznavanje inozemne visokoškolske kvalifikacije
ili razdoblja studija, odnosno ECTS bodova, uz koji nije dostavljen dokaz da je
uplaćena naknada za troškove postupka ili ako naknada nije uplaćena u punom
iznosu, pisanim putem će pozvati podnositelja zahtjeva da dostavi dokaz o
plaćenoj naknadi, odnosno dokaz da je oslobođen plaćanja naknade, sukladno
članku 7. ovog pravilnika, u roku 15 dana od dana dostave pisane obavijesti.
Rješenje o akademskom i stručnom priznavanju inozemne visokoškolske
kvalifikacije ili razdoblja studija, odnosno ECTS bodova, neće biti dostavljeno
podnositelju zahtjeva prije nego što dostavi dokaz o plaćenoj naknadi, odnosno
dokaz da je oslobođen od plaćanja naknade.«

Članak 5.

Članak 8. mijenja se i glasi:
»Osoba koja želi iskoristiti pravo na oslobođenje od plaćanja naknade iz članka
7. ovog Pravilnika dužna je pozvati se na razlog oslobođenja.
Službena osoba koja vodi postupak će po službenoj dužnosti pribaviti potrebne
podatke i izvršiti uvid u službene evidencije.
U slučaju nepriznavanja statusa iz članka 7. ovog Pravilnika, osoba ima pravo
uvida u službenu dokumentaciju koju je pribavila službena osoba.«

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/07-01/00041
Urbroj: 533-07-07-0001
Zagreb, 8. siječnja 2008.

Ministar
**prof. dr. sc. Dragan Primorac**, v. r.

Pravilnik, NN 10/2008-307
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)